ສຫລ ຈະທັບມ້າງ ການປິດກັ້ນ ຂໍ້ມູນ ເພື່ອການປ່ຽນແປງ ໃນເກົາຫຼີເໜືອ
ທ່ານຄິງ ​​ບອກ​ຕໍ່​ກອງ​ປະຊຸມ​ທີ່​ກຸງ​ໂຊ​ລ ວ່າ ສະຫະລັດຈະ​ສືບ​ຕໍ່​ອອກ​ຂ່າວ ​ແລະເຜີຍ​​ແຜ່ຂໍ້​ມູນ​ອື່ນໆ ​ເຂົ້າ​ໄປ​ຍັງ​ເກົາຫຼີ​ເໜືອ ເລື້ອຍໆ.
ນັກການທູດສະຫະລັດລະດັບສູງຄົນນຶ່ງກ່າວວ່າ ເວລານີ້ ວໍຊິງຕັນກໍາລັງດຳເນີນການ ເພື່ອທັບມ້າງ ການສະກັດກັ້ນຂໍ້ມູນທີ່ອຳນວຍໃຫ້ເກົາຫຼີເໜືອ ສາມາດປົກປິດການລະເມີດ ສິດທິມະນຸດຂອງຕົນແລະຄວບຄຸມປະຊາຊົນຂອງຕົນ ບໍ່ໃຫ້ຮູ້ເລຶ່ອງຄວາມເປັນໄປໃດໆ ກ່ຽວກັບໂລກພາຍນອກ ທ່ານ Robert King ທູດພິເສດສະຫະລັດຮັບຜິດຊອບກ່ຽວກັບເລື່ອງສິດທິມະນຸດໃນເກົາຫຼີເໜືອ ກ່າວເມື່ອວັນພະຫັດມື້ນີ້ວ່າ ການທັບມ້າງສະພາບ ການໂດດດ່ຽວດ້ານສື່ມວນຊົນ ຢູ່ໃນປະເທດຄອມມີວນີສທີ່ມີການຄວບຄຸມ ຢ່າງເຄັ່ງຄັດນັ້ນ ຄືກະແຈອັນນຶ່ງເພື່ອຊຸກຍູ້ໃຫ້ມີການປ່ຽນແປງໃນທາງບວກຢູ່ທີ່ນັ້ນ ທ່ານຄິງ ໄດ້ບອກຕໍ່ກອງປະຊຸມທີ່ກຸງໂຊລ ເກົາຫຼີໃຕ້ວ່າ ສະຫະລັດຈະສືບຕໍ່ອອກຂ່າວແລະແຜ່ຜາຍຂໍ້ມູນອື່ນໆເຂົ້າໄປໃນເກົາຫຼີເໜືອ ຊຶ່ງໂດຍແທ້ຈິງແລ້ວເກົາຫຼີເໜືອບໍ່ມີອິນເທີແນັທ ແລະວາງຂໍ້ຈໍາກັດຮັດແຄບຢ່າງເຄັ່ງຄັດ ຕໍ່ການໃຊ້ໂທລະສັບມືຖື ທ່ານ ຄິງ ກ່າວອີກວ່າ ເກົາຫຼີເໜືອຍັງຄົງເປັນປະເທດຕົວຢ່າງຂອງການໂດດດ່ຽວຈັດທີ່ສຸດ ແລະວ່າ ການຄວບຄຸມຂໍ້ມູນຕ່າງໆຂອງພຽງຢາງນັ້ນ ກໍ ເປັນເຫດຜົນນຶ່ງ ທີ່ເຮັດໃຫ້ເກົາຫຼີເໜືອປະເຊີນກັບການກ່າວໂຈມຕີຈາກໂລກພາຍນອກໜ້ອຍລົງ ໂດຍຍົກເອົາລາຍງານຂອງກະຊວງຕ່າງປະເທດສະຫະລັດສະບັບນຶ່ງທີ່ອອກເມື່ອບໍ່ດົນມານີ້ ທ່ານຄິງເວົ້າວ່າ ເກົາຫຼີເໜືອໄດ້ຫ້າມ ບໍ່ໃຫ້ວິທະຍຸ ແລະໂທລະພາບຕ່າງໆຮັບຟັງຫຼືເບິ່ງລາຍການຈາກສະຖານີທີ່ບໍ່ແມ່ນລັດເປັນຜູ້ຄວບຄຸມນັ້ນ ນອກນີ້ແລ້ວ ເກົາຫຼີເໜືອຍັງພະຍາຍາມທີ່ຈະສະກັດກັ້ນການກະຈາຍສຽງຂ່າວໂຮມທັງການກະຈາຍສຽງໂດຍສະຫະລັດແລະເກົາຫຼີໃຕ້ນັ້ນນໍາ